钦定古今图书集成/方舆汇编/职方典/第1320卷 > 《张余二公合祠记》杨万里
## 钦定古今图书集成/方舆汇编/职方典/第1320卷 > 《张余二公合祠记》杨万里

人物，粤产古不多见，见必奇杰也。故张文献公一出，
而曲江名天下。至本朝，余襄公继之，两公相望，揭日
月，引星辰，粤产亦盛矣哉！盖自唐武德放于今五百
有馀载，粤产二人而止，尔，则亦希矣。然二代各一人，
而二人同一州，又何富也？世谓以文取人，抑末也。两
公俱以文学进，以名节显。以文取人不可也，以文废
人，可乎？两公立庙，忠言大节多矣，而谏用牛仙客、安
太子瑛，诛安禄山，留范希文、排张尧佐，此尤治乱之
所先者也。三言不用而二言用。天宝之败，庆历之隆，
岂适然哉？虽文献相唐，而襄公未及大用，或以是为
襄公憾。吾独不然，圣贤君子之于斯世，顾道之行与
否尔，相与否奚顾哉？两公者，道行则宋隆，道不行则
唐败。然则两公之于斯世，孰遇孰不遇乎？后之有为
之主，有志之士，能知两公遇不遇之说，诹诸往，度诸
来，必有超然寤慨然叹者矣。郡博士廖君德明庀职
数月，谓两公庙祀而不于庠序，非所以风励学者也。
谒于太守徐侯琏、守丞李君文伯，而作堂祠焉。既成，
属万里记之，则招诸生而谂之曰：“二三子庐于斯，饔
于斯，业于斯，进而拜先圣先师，曰：‘莫予云范’”；退而瞻
两公，曰：“莫予云磋。”跂而望两公之山川，曰：“‘莫予云殖’。
可乎？不可也。不可，而莫予云续。何也？二三子盍思之？”